Hotărâre

privind structura organizatorică și numărul de posturi ale Autorității pentru Supravegherea Publică a Activității de Audit Statutar înființată prin reorganizarea Consiliului pentru Supravegherea în Interes Public a Profesiei Contabile și pentru modificarea și completarea Hotărârii Guvernului nr. 34/2009 privind organizarea şi funcţionarea Ministerului Finanţelor Publice

În temeiul art. 108 din Constituţia României, republicată, și al art. 81 alin. (1) din Legea nr. 162/2017 privind auditul statutar al situaţiilor financiare anuale şi al situaţiilor financiare anuale consolidate şi de modificare a unor acte normative,

Guvernul României adoptă prezenta hotărâre.

Art. 1. – (1) Autoritatea pentru Supravegherea Publică a Activității de Audit Statutar, denumită în continuare ASPAAS, înființată în temeiul art. 73 alin. (1) din Legea nr. 162/2017 privind auditul statutar al situaţiilor financiare anuale şi al situaţiilor financiare anuale consolidate şi de modificare a unor acte normative funcționează în subordinea Ministerului Finanțelor Publice, ca instituţie publică, cu personalitate juridică.

(2) ASPAAS este finanțată din venituri proprii, și în completare, subvenții de la bugetul de stat, prin bugetul Ministerului Finanțelor Publice.

(3) ASPAAS are sediul în municipiul Bucureşti, str. Apolodor nr. 17, sectorul 5. Sediul ASPAAS se poate modifica, în condiţiile legii, prin ordin al preşedintelui ASPAAS, care se publică în Monitorul Oficial al României, Partea I.

Art. 2. – (1) Structura organizatorică a ASPAAS este prevăzută în Anexa nr. 1 la prezenta hotărâre. În cadrul acesteia, prin ordin al președintelui ASPAAS, denumit în continuare președinte, se pot organiza, în condițiile legii, servicii, birouri, compartimente și colective temporare și se pot stabili numărul de posturi, numărul posturilor de conducere și numărul posturilor de execuție.

(2) Personalul ASPAAS este compus din demnitar, funcționari publici și personal contractual.

(3) Personalul ASPAAS se numeşte în funcţie, în condiţiile legii, prin ordin al preşedintelui, cu excepția celui numit de prim-ministru.

(4) Numărul maxim de posturi este 25, inclusiv președintele.

(5) Încadrarea personalului în numărul maxim de posturi aprobat şi noua structură organizatorică se realizează cu respectarea termenelor şi procedurilor legale aplicabile fiecărei categorii de personal, în termen de 30 de zile de la data intrării în vigoare a prezentei hotărâri.

Art. 3. – (1) Statul de funcţii pentru ASPAAS se aprobă prin ordin al preşedintelui.

(2) Atribuţiile şi răspunderile structurilor din cadrul ASPAAS se stabilesc, în conformitate cu structura organizatorică prevăzută în Anexa nr. 1, prin regulamentul de organizare şi funcţionare a ASPAAS.

(3) Atribuţiile, sarcinile şi responsabilitățile individuale ale personalului ASPAAS se stabilesc prin fişele posturilor.

Art. 4. – (1) Președintele elaborează și fundamentează proiectul bugetului de venituri și cheltuieli al ASPAAS pe care îl înaintează, spre aprobare, ordonatorului principal de credite.

(2) Excedentele rezultate din execuția bugetară anuală, pentru partea de venituri proprii, se utilizează conform normelor metodologice de utilizare a excedentului, aprobate prin ordin de ordonatorul principal de credite.

(3) Excedentul din venituri proprii preluat de la Consiliul pentru Supravegherea în Interes Public a Profesiei Contabile în baza situațiilor financiare întocmite potrivit prevederilor art. 28 alin. (11) din Legea contabilității nr. 82/1991, republicată, cu modificările și completările ulterioare, se utilizează potrivit normelor metodologice prevăzute la alin. (2).

Art. 5. – ASPAAS poate închiria spații pentru necesități proprii, în condițiile legii.

Art. 6. – (1) ASPAAS are în dotare un parc auto, potrivit dispozițiilor legale în vigoare. Consumul de carburanți este prevăzut în Anexa nr. 2 la prezenta hotărâre.

(2) Persoanele care prin lege au dreptul de a utiliza mijloace de transport din dotarea ASPAAS, precum și persoanele care desfășoară activități specifice, pot folosi mijlocul de transport din parcul propriu al ASPAAS, în baza permisului de conducere pe care îl posedă, cu aprobarea prealabilă a ordonatorului terțiar de credite.

Art. 7. – (1) Patrimoniul ASPAAS se constituie prin preluarea patrimoniului Consiliului pentru Supravegherea în Interes Public a Profesiei Contabile, pe baza protocolului de predare-preluare încheiat în termen de 30 de zile de la data prezentei hotărâri, în condițiile art. 73 alin. (7) din Legea nr. 162/2017 privind auditul statutar al situaţiilor financiare anuale şi al situaţiilor financiare anuale consolidate şi de modificare a unor acte normative.

(2) Protocolul prevăzut la alin. (1) cuprinde personalul, prevederile bugetare, execuția bugetară până la data predării-primirii, precum și patrimoniul stabilit pe baza situațiilor financiare întocmite potrivit prevederilor art. 28 alin. (11) din Legea contabilității nr. 82/1991, republicată, cu modificările și completările ulterioare.

(3) Regulamentul de organizare și funcționare a ASPAAS se aprobă de ministrul finanțelor publice în termen de 45 de zile de la data intrării în vigoare a prezentei hotărâri.

Art. 8. – Hotărârea Guvernului nr. 34/2009 privind organizarea şi funcţionarea Ministerului Finanţelor Publice, publicată în Monitorul Oficial al României, Partea I, nr. 52 din 28 ianuarie 2009, cu modificările şi completările ulterioare, se modifică şi se completează după cum urmează:

1. La articolul 13, după alineatul (7) se introduce un nou alineat, alineatul (8), cu următorul cuprins:

„(8) În subordinea Ministerului Finanţelor Publice se organizează şi funcţionează Autoritatea pentru Supravegherea Publică a Activității de Audit Statutar, instituţie publică cu personalitate juridică, finanțată din venituri proprii, și în completare, subvenții de la bugetul de stat, prin bugetul Ministerului Finanțelor Publice.”

2. Anexa nr. 2 se modifică şi se înlocuiește cu Anexa nr. 3 la prezenta hotărâre.

Art. 9.– Anexele nr. 1 - 3 fac parte integrantă din prezenta hotărâre.

PRIM-MINISTRU

MIHAI TUDOSE

Anexa nr. 1

STRUCTURA ORGANIZATORICĂ

Numărul maxim de posturi: 25 posturi

**Consiliul superior**

**(6 membri)**

**Preşedinte**

**Director**

**Comisia de disciplină**

**(4 membri)**

**Juridic**

**Resurse umane și financiar - contabilitate**

**Servicii interne și**

**achiziții**

**Supraveghere, monitorizare, control și emitere norme**

**Inspecții și investigații**

Anexa nr. 2

**MIJLOACELE DE TRANSPORT**

**şi consumul de carburanţi pentru activităţi specifice**

|  |  |  |  |  |
| --- | --- | --- | --- | --- |
| **Nr. crt.** | **Unitatea** | **Tipul mijlocului de transport** | **Numărul maxim aprobat (bucăți)** | **Consumul maxim de carburant pentru autovehicul (litri/lună)** |
| 0 | 1 | 2 | 3 | 4 |
|  | Autoritatea pentru Supravegherea Publică a Activității de Audit Statutar | | | |
| 1. | Parc auto demnitar | autoturism | 1 | 400 |
| 2. | Parc auto comun | autoturism | 1 | 300 |

*NOTE:*

*1. Nu se consideră depăşire la consum de carburanţi normat pe autovehicul consumul care, la nivelul anului, se încadrează în limita combustibilului normat.*

*2. Autoturismul din parcul auto al autorității poate fi condus şi de demnitar sau de alte categorii de salariaţi cu funcţii de răspundere, nominalizaţi prin ordin al preşedintelui Autorității pentru Supravegherea Publică a Activității de Audit Statutar.*

*3. Numărul autoturismelor și consumul de carburanți sunt reglementate de art. 5 alin. (1) și alin. (3) din Ordonanța Guvernului nr. 80/2001 privind stabilirea unor normative de cheltuieli pentru autorităţile administraţiei publice şi instituţiile publice, cu modificările și completările ulterioare.*

Anexa nr. 3

(Anexa nr. 2 la Hotărârea Guvernului nr. 34/2009)

UNITĂŢILE

aflate în subordinea, administrarea sau sub autoritatea Ministerului Finanţelor Publice şi societăţile la care Ministerul Finanţelor Publice exercită calitatea de reprezentant

al statului ca acţionar

|  |  |
| --- | --- |
|  | Numărul maxim de posturi |
| **A. Unităţi care funcţionează în subordinea Ministerului Finanţelor** **Publice** |  |
| I. Cu finanţare de la bugetul de stat |  |
| 1. Agenţia Naţională de Administrare Fiscală | 27949***\*)*** |
| 2. Comisia Naţională de Prognoză | 93 |
| 3. Agenţia Naţională pentru Achiziţii Publice | 436 |
| II. Cu finanțare din venituri proprii şi, în completare, subvenţii de la bugetul de stat |  |
| 1. Autoritatea pentru Supravegherea Publică a Activității de Audit Statutar\*\*) | 25 |
|  |  |
| **B. Instituţii şi activităţi care funcţionează pe lângă Ministerul** **Finanţelor Publice** |  |
| 1. Tipărirea şi difuzarea publicaţiei „Revista Finanţe Publice şi Contabilitate”\*\*\*) |  |
|  |  |
| **C. Companii naţionale, societăţi naţionale şi societăţi aflate în administrarea sau sub autoritatea Ministerului Finanţelor Publice, la care acesta exercită calitatea de reprezentant al statului ca acţionar** |  |
|  |  |
| 1. Compania Naţională „Imprimeria Naţională” - S.A. |  |
| 2. Compania Naţională „Loteria Română” - S.A. |  |
| 3. CEC BANK - S.A. |  |
| 4. Societatea Comercială Banca de Export-Import a României EXIMBANK - S.A. |  |
| 5. Fondul Român de Contragarantare S.A.\*\*\*\*) |  |
| 6. Fondul Naţional de Garantare a Creditelor pentru Întreprinderi Mici şi Mijlocii - F.N.G.C.I.M.M. S.A. - IFN şi filialele sale\*\*\*\*\*) |  |

\*) În numărul maxim de posturi sunt incluşi preşedintele Agenţiei Naţionale de Administrare Fiscală, vicepreşedinţii şi posturile aferente cabinetelor demnitarilor.

\*\*) Conform Legii nr. 162/2017 privind auditul statutar al situaţiilor financiare anuale şi al situaţiilor financiare anuale consolidate şi de modificare a unor acte normative.

\*\*\*) Conform Hotărârii Guvernului nr. 1.515/2002 privind înfiinţarea pe lângă Ministerul Finanţelor Publice a unei activităţi finanţate integral din venituri proprii, cu modificările și completările ulterioare.

\*\*\*\*) Conform Ordonanţei de urgenţă a Guvernului nr. 23/2009 privind înfiinţarea Fondului Român de Contragarantare, aprobată cu modificări prin Legea nr. 312/2009, cu modificările ulterioare.

\*\*\*\*\*) Conform Hotărârii Guvernului nr. 1.211/2001 privind înfiinţarea Fondului Naţional de Garantare a Creditelor pentru Întreprinderile Mici şi Mijlocii S.A. - IFN, republicată, cu modificările ulterioare.